**Melania Trump** (syntymänimeltään **Melanija Knavs**, saksalainen kirjoitusasu **Melania Knauss**; s. 26. huhtikuuta 1970 Novo mesto, Jugoslavia) on entinen Yhdysvaltain ensimmäinen nainen vuosina 2017–2021, kun hänen miehensä Donald Trump oli presidenttinä. Nuoruudessaan hän työskenteli mallina Euroopassa ja New Yorkissa.

Varhainen elämä
---------------

Melanija Knavs syntyi Novo mestossa, Sevnican kylän lähellä Jugoslaviassa, nykyisen Slovenian alueella. Hänen isänsä oli automyyjä, ja äiti työskenteli lastenvaatetehtaassa. Hänellä on pikkusisko sekä vanhempi velipuoli, josta hän kuuli vasta vanhempana.

Knavs asui Sevnicassa teini-ikäiseksi asti, kunnes perhe muutti Ljubljanaan. Siellä Knavs opiskeli teollisuusmuotoilua ja valokuvausta sekä arkkitehtuuria. Knavs aloitti mallintyöt kotimaassaan 16-vuotiaana. Hän keskeytti opintonsa ja jatkoi mallinuraansa ulkomailla, aluksi Milanossa ja Pariisissa.

Muutto New Yorkiin ja avioituminen
----------------------------------

Knavs vaihtoi sukunimensä kirjoitusmuodoksi Knauss ja 1990-luvun puolessa välissä muutti New Yorkiin. Siellä hän tapasi yökerhossa liikemies Donald Trumpin, joka oli juuri eronnut vaimostaan. He alkoivat tapailla toisiaan pian ensikohtaamisensa jälkeen, ja Knaussista tuli suhteen ansiosta nopeasti kuuluisa. Pari meni naimisiin vuonna 2005. Heillä on yksi yhteinen lapsi, Barron William, joka syntyi vuonna 2006.

Melania Trump sai Yhdysvaltain kansalaisuuden vuonna 2006. Hänellä on myös Slovenian kansalaisuus.

Mallinura ja muu toiminta
-------------------------

Trump on esiintynyt mallina muotinäytöksissä, mainoskampanjoissa ja erilaisissa lehtiartikkeleissa ympäri maailmaa. Hän on esiintynyt muun muassa *Avenuen*, *GQ:n*, *Harper's Bazaarin*, *In Stylen*, *New York Magazinen*, *Ocean Driven* ja *Voguen* kansikuvissa sekä kuvasarjoissa muun muassa *Alluressa*, *Ellessä*, *Voguessa*, *Glamourissa*, *Selfissä*, *Sports Illustratedissa* ja *Vanity Fairissa*. Häntä ovat kuvanneet muun muassa valokuvaajat Patrick Demarchelier, Helmut Newton, Arthur Elgort, Ellen Von Unwerth, Peter Arnell, Antoine Verglas ja Mario Testino. Valokuvaaja Jarl Ale de Basseville otti hänestä myös alastonkuvia, jotka tulivat julkisuuteen myöhemmin.

Mallintöiden lisäksi Trump on tehnyt vuosia hyväntekeväisyystyötä järjestäen ja osallistuen varainkeruutilaisuuksiin sekä muihin hyväntekeväisyyskampanjoihin ja -projekteihin. Yhdysvaltain Punainen Risti nimesi Trumpin hyvän tahdon lähettilääkseen vuonna 2005.

Trump toi vuonna 2010 markkinoille oman kello- ja korumerkkinsä.

Trump puhuu sujuvasti sloveenia ja englantia. Hänen kerrotaan puhuvan myös ranskaa, saksaa ja serbiaa. Uskonnoltaan Trump on katolilainen.

Yhdysvaltain ensimmäinen nainen
-------------------------------

Melania Trumpista tuli Yhdysvaltain ensimmäinen nainen, kun Donald Trump astui presidentinvirkaan tammikuussa 2017. Hän ei aluksi muuttanut Valkoiseen taloon, vaan jäi New Yorkiin Barron-poikansa koulunkäynnin vuoksi. Kesäkuussa 2017 he kuitenkin muuttivat Valkoiseen taloon.

Melania Trump kertoi, ettei hän puhu politiikkaa julkisuudessa, vaan aikoi olla perinteinen presidentin puoliso. Esikuvikseen hän on maininnut Jackie Kennedyn ja Betty Fordin. Hän kertoi aluksi aikovansa työskennellä ensimmäisenä naisena varsinkin lapsiin kohdistuvan nettikiusaamisen estämiseksi. Toukokuussa 2018 hän ilmoitti ryhtyvänsä kampanjoimaan lasten ja heidän terveytensä puolesta. "Be Best" -kampanjassa pyritään edistämään lasten terveitä elämäntapoja ja myönteistä sosiaalisen median käyttöä sekä vastustamaan opioidien väärinkäyttöä.

Melania Trumpin ilmoitettiin lokakuun 2020 alussa olevan miehensä kanssa karanteenissa koronatartunnan johdosta.

Galleria
--------

* Donald ja Melania vuonna 1999Donald ja Melania vuonna 1999
* Melania Trump vierailemassa Cincinnatin lastensairaalalla helmikuussa 2018.Melania Trump vierailemassa Cincinnatin lastensairaalalla helmikuussa 2018.
* Presidenttipari Be Best -kampanjan julkaisutilaisuudessaPresidenttipari Be Best -kampanjan julkaisutilaisuudessa

Lähteet
-------

1. ↑  Melania Trump votes in N.Y. primary *The Washington Post*.  20.4.2016. Viitattu 26.4.2023.
2. 1 2  Cavan Sieczkowski: Melania Trump Will Be The First Catholic To Live At The White House Since JFK *Huffpost*.  25.5.2017. Viitattu 20.1.2018.
3. ↑  The people of a small Slovenian town are excited that Melania Trump is about to become first lady of the United States *Los Angeles Times*.  15.11.2016. Viitattu 25.4.2023. (englanniksi)
4. ↑  Melania Trump *Biography.cm*. Viitattu 19.1.2018.
5. 1 2 3 4  Betonilähiöstä Valkoiseen taloon – Melania Trumpin tuhkimotarina *Yle Uutiset*. Viitattu 9.11.2016.
6. 1 2 3 4 5  Melania Trump: First Lady of the United States The White House.  Arkistoitu 25.12.2017. Viitattu 20.1.2018.
7. ↑  Jordan, Mary: Meet Melania Trump, a new model for first lady *Washington Post*.  30.9.2015. Viitattu 5.10.2016. (englanniksi)
8. ↑  Both Melania and Barron Trump are Dual-Citizens of Slovenia and the US, Which is Unheard of for a First Lady or First Son *Political Flare*.  29.12.2020. Viitattu 26.4.2023. (englanniksi)
9. ↑  Review | The elusive truths of Melania Trump *Washington Post*. Viitattu 26.4.2023. (englanniksi)
10. ↑  Betonilähiöstä Valkoiseen taloon – Melania Trumpin tuhkimotarina *Yle Uutiset*. Viitattu 9.11.2016.
11. ↑  Lehti: Melania Trump ei muuta Valkoiseen taloon - syynä oma poika *Iltalehti*. Viitattu 25.4.2023.
12. ↑  Melania Trump ja Barron-poika muuttivat Valkoiseen taloon *Yle Uutiset*. Viitattu 12.6.2017.
13. ↑  Melania Trump julkisti uuden kampanjansa: Keskiössä lapset ja sosiaalinen media *Ilta-Sanomat*.  7.5.2018. Viitattu 7.5.2018.
14. ↑  Melania Trump unveils 'Be Best' campaign *BBC News*.  7.5.2018. Viitattu 7.5.2018.
15. ↑  IS seuraa: Donald Trumpilla todettu korona, myös Melania Trumpilla tartunta – näin lääkäri kommentoi *Ilta-Sanomat*.  2.10.2020. Viitattu 25.4.2023.

Aiheesta muualla
----------------

* Kotisivut (Internet Archivesta)
* Melania Trump Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Israel
* Yhdysvallat
* Latvia
* Tšekki
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |

 |